A létező magyar iskolarendszer alapképlete: nyolc év alapozó iskola (általános iskola) és három vagy négy év középfokú iskola. Ebben a rendszerben az osztálytanítás és a tantárgyi tanítás közti cezúra a 4-5. osztály között, a 10. életév körül helyezkedik el. Fejlődéspszichológiai okok miatt azonban a valóságos cezúra inkább a 12. év körül határozható meg, amiért sok szakértő szerint az alapfokú és a középfokú oktatás közti cezúra a 6-7. osztály közé teendő. Így hat év jut alapozó, alapfokú képzésre és négy vagy hat év középfokú képzésre. Elemzésünkben ehhez a funkcionális megfontoláshoz tartjuk magunkat.