Például sokáig nem lehetett elérni, hogy az egyes tantárgyakhoz központilag kiadott feladatlapokat ne lehessen a könyvárusi forgalomban megvenni. Így terjedt el nálunk a tesztre tanítás mindaddig ismeretlen fogalma. Másrészt nagyon kevés standardizált tantárgyteszt jelenik meg. A JATE Pedagógiai Tanszékén 1973–1975 között öt általános iskolai tantárgyban készültek standardizált tantárgytesztek. Ezek széles körben ismertté váltak. Néhány standardizált tantárgyteszt az OPI-ban is készült. 1984-ben jelent meg például a TOF-vizsgálatban felhasznált olvasás- és matematikafeladatok gyűjteménye. Az OPI-ÉK gondozásában – néhány megyei pedagógiai intézet közreműködésével – 1984–1990 között 15 feladatgyűjtemény jelent meg (4 magyar nyelv, 2 fizika, 2 történelem, 1 biológia, 1 földrajz, 2 matematika és 3 kémia). Vö. Vajthó, 1990.